b'\n_START_ARTICLE_\n\xc3\x89mile Bernard\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nBernard syntyi Lilless\xc3\xa4 1868. H\xc3\xa4nen suhteensa vanhempiinsa olivat huonot, sill\xc3\xa4 n\xc3\xa4m\xc3\xa4 suuntasivat huomionsa l\xc3\xa4hinn\xc3\xa4 Bernardin sairaalloiseen sisareen. Bernard aloitti opinnot Pariisin Atelier Cormonissa 1884, vaikka is\xc3\xa4 vastusti poikansa taideopintoja. Pariisissa Bernard tutustui Louis Anquetiniin ja Henri de Toulouse-Lautreciin. Bernard kokeili impressionistisia ja pointillistisia v\xc3\xa4riteorioita vastoin saamaansa opetusta, ja h\xc3\xa4net erotettiin koulusta riidan j\xc3\xa4lkeen 1886. Bernard l\xc3\xa4ksi kiert\xc3\xa4m\xc3\xa4\xc3\xa4n Normandiaa ja Bretagnea jalkaisin ja tutustui matkalla useisiin taiteilijoihin, kuten Schuffeneckeriin, van Goghiin ja Gauguiniin._NEWLINE_Vuosien 1887\xe2\x80\x931888 aikana Bernard kehitti Anquetinin kanssa j\xc3\xa4lki-impressionistisen tyylins\xc3\xa4, jossa k\xc3\xa4ytettiin vahvoja mustia \xc3\xa4\xc3\xa4riviivoja ja tasaisia v\xc3\xa4ripintoja. Tyyli oli saanut vaikutteita C\xc3\xa9zannelta, japanilaisista puupiirroksista, \xc3\xa9pinal-printeist\xc3\xa4, emalitaiteesta ja lasimaalauksista. Tyylin nimesi cloisonnismiksi kriitikko Edouard Dujardin. Kaksikon t\xc3\xb6it\xc3\xa4 esiteltiin yhteisn\xc3\xa4yttelyiss\xc3\xa4 Van Goghin ja Toulouse-Lautrecin kanssa vuoden 1887 marraskuussa. Vuonna 1888 Bernard tapasi uudelleen Paul Gauguinin, joka omaksui Bernardin tyylist\xc3\xa4 heti runsaasti vaikutteita, ja taiteilijat j\xc3\xa4rjestiv\xc3\xa4t yhteisn\xc3\xa4yttelyn 1889. My\xc3\xb6hemmin Gauguinille annettiin kunnia syntetismin kehitt\xc3\xa4j\xc3\xa4n\xc3\xa4, mik\xc3\xa4 katkeroitti Bernardin, joka piti itse\xc3\xa4\xc3\xa4n tyylin keksij\xc3\xa4n\xc3\xa4. Bernard teki vaikutuksen my\xc3\xb6s Van Goghiin: t\xc3\xa4m\xc3\xa4 l\xc3\xa4hetti tekem\xc3\xa4ns\xc3\xa4 vesiv\xc3\xa4rikopion Bernardin ty\xc3\xb6st\xc3\xa4 taidekauppiasveljelleen, jotta Bernardin uudesta tyylist\xc3\xa4 tulisi tunnettu._NEWLINE_Bernard j\xc3\xa4rjesti Ranskassa 1890-luvun alussa joitain taiden\xc3\xa4yttelyit\xc3\xa4, kuten edesmenneen Van Goghin retrospektiivisen n\xc3\xa4yttelyn. H\xc3\xa4n muutti ensin Italiaan 1893 ja asui sitten Egyptiss\xc3\xa4 vuoteen 1903 saakka, maalaten l\xc3\xa4hinn\xc3\xa4 Kairon katuel\xc3\xa4m\xc3\xa4\xc3\xa4. Samalla h\xc3\xa4nen tyylins\xc3\xa4 et\xc3\xa4\xc3\xa4ntyi cloisonnismin tasaisuudesta. Bernard palasi Ranskaan 1904 ja muutti Pariisiin. H\xc3\xa4n kirjoitti taidehistoriallisia kirjoituksia, joista merkitt\xc3\xa4vimpi\xc3\xa4 ovat C\xc3\xa9zannen kanssa k\xc3\xa4ydyt keskustelut ja kirjeenvaihto. Seuraavana vuonna Bernard perusti R\xc3\xa9novation Esth\xc3\xa9tique -taidelehden, jota h\xc3\xa4n toimitti vuoteen 1910. Ensimm\xc3\xa4isen maailmansodan j\xc3\xa4lkeen Bernard maalasi useita naismuotokuvia ja alastonkuvia hyvin viimeistellyll\xc3\xa4 tyylill\xc3\xa4. Vuosien 1922\xe2\x80\x931925 v\xc3\xa4lill\xc3\xa4 h\xc3\xa4n teki nelj\xc3\xa4n monumentaalimaalauksen sarjan._NEWLINE_Bernard asui Pariisissa lopun ik\xc3\xa4ns\xc3\xa4 ja opetti siell\xc3\xa4 \xc3\x89cole des Beaux-Artsissa. H\xc3\xa4n kuoli 1941.'